MT Il-Ġurnal Uffiċjali tal-Unjoni Ewropea C 163/16

Pubblikazzjoni ta' applikazzjoni għal emenda skont l-Artikolu 6(2) tar-Regolament tal-Kunsill (KE) Nru 510/2006 dwar il-protezzjoni tal-indikazzjonijiet ġeografiċi u d-denominazzjonijiet tal-oriġini għall-prodotti agrikoli u l-oġġetti tal-ikel

2010/C 163/06

Din il-pubblikazzjoni tagħti d-dritt għall-oġġezzjoni għall-applikazzjoni għal emenda skont l-Artikolu 7 tar-Regolament tal-Kunsill (KE) Nru 510/2006 (1). Id-dikjarazzjonijiet ta' oġġezzjoni għandhom jaslu għand il-Kummissjoni fi żmien sitt xhur mid-data ta' din il-pubblikazzjoni.

APPLIKAZZJONI GĦAL EMENDA

IR-REGOLAMENT TAL-KUNSILL (KE) Nru 510/2006

Applikazzjoni għal emenda skont l-Artikolu 9

“CHIANTI CLASSICO”

Nru tal-KE: IT-PDO-0105-0108-05.12.2003

IĠP ( ) DPO ( X )

1. Intestatura tal-ispeċifikazzjoni għall-emendar:

—  Isem il-prodott — Deskrizzjoni tal-prodott —  Żona ġeografika: — Prova tal-oriġini: — Metodu ta' produzzjoni —  Rabta —  Tikkettar —  Rekwiżiti nazzjonali —  Oħrajn (għandu jiġi ppreċiżat)

2. Tip ta' emenda:

— Emenda tad-dokument uniku jew tas-sinteżi —  Emenda tal-ispeċifikazzjoni tad-DPO jew tal-IĠP reġistrata li għaliha la d-dokument uniku u lanqas is-sinteżi ma ġew ippubblikati —  Emenda tal-ispeċifikazzjoni li ma għandhiex bżonn emendi tad-dokument uniku ppubblikat (l-Artikolu 9(3) tar-Regolament (KE) Nru 510/2006) —  Emenda temporanja tal-ispeċifikazzjoni li tirriżulta mill-adozzjoni ta’ miżuri sanitarji jew fitosanitarji imposti mill-awtoritajiet pubbliċi (l-Artikolu 9(4) tar-Regolament (KE) Nru 510/2006)

3. Emenda/I:

3.1. Deskrizzjoni tal-prodott:

Wara l-adozzjoni tar-Regolament (KE) 640/2008, il-valutazzjoni organolettika ġiet emendata billi tneħħew it-termini “fruttat taż-żebbuġ” u “ħaxix u/jew werqa”. L-iskeda organolettika l-ġdida tipprevedi intervalli usa ta' intensità. Dawn huma usa mill-intervalli ta' qabilhom anke minħabba il-varjazzjonijiet klimatiċi li seħħew dawn l-aħħar snin.

Fil-valutazzjoni kimika, il-kontenut ta' tokoferoli huwa ikbar minn 140 ppm u l-valur tal-acidu olejku huwa ikbar minn 72 %.

L-indikazzjoni relattiva tat-total tat-tokoferoli li għandu jkun iktar minn 140ppm, minflok il-valur ta' 150ppm indikat fl-ispeċifikazzjoni tal-produzzjoni ta' qabel, hija ġġustifikata minħabba l-karatterisitiċi tal-metodu tal-analiżi li jintuża għal determinazzjoni bħal din. L-iffisar ta' dan il-valur, 150ppm, kien sar mill-analiżi ta' serje ta' kampjun ta' żejt prodott fit-territorju tal-Chianti Classico e minn studji li saru matul il-perjodu ta' għaxar snin fuq il-karatteristiċi kwalitattivi taż-żejt, u f'dan il-kuntest it-tokoferoli ġew determinati mill-metodu analitiku li twettaq mill-Istituto per le sostanze grasse di Milano. Iżda bħalissa, il-laboratorju inkarigat mill-analiżi kwalitattiva taż-żejt qiegħed juża standard ieħor fil-metodu analitiku sabiex jiġu ddeterminati t-tokoferoli. Id-differenzi fil-metodi użati jagħtu valuri differenti, b'tali mod li r-riżultat aħħari jiġi kemm kemm inqas u dan huwa dovut biss għat-tip ta' metodu użat. Għalhekk, il-proposta sabiex jitnaqqas il-valur tat-tokoferoli għal 140p.p.m. għandha titqies bħala aġġustament tal-analiżi mhux bħala tnaqqis fil-livell.

Għal dak li jirrigwarda l-valur tal-aċidu olejku, l-iżvilupp xejn favorevoli fil-klima matul ċerti staġuni ddetermina l-proċess tal-maturazzjoni taż-żebbuġ billi dawwar il-bidu tal-fenomeni bijokimiċi ewlenin, u minħabba f'hekk instabu valuri inqas baxxi f'dan il-parametru.

3.2. Prova tal-oriġini:

Qed tiġi proposta emenda f'dan ir-rigward sabiex tiġi aġġornata s-sinteżi tar-rekwiżiti fir-Regolament KE 510/2006.

3.3. Metodu ta' produzzjoni:

Fl-istabbiliment tal-estrazzjoni jiġi stabbilit li t-temperatura użata ma tkunx ogħla minn 27 °C.

Din l-emenda saret meħtieġa sabiex iż-żejt “Chianti Classico” jkun jista' jiġi kummerċjalizzat bħala “magħsur kiesaħ”.

It-talba għall-emenda ġiet ippreżentata lill-Consorzio Olio DOP Chianti Classico Via degli Scopeti 155, Località Sant’Andrea in Percussiva, San Casciano Val di Pesa (FI).

L-istess Assoċjazzjoni li ppreżentat it-talba tar-reġistrazzjoni tad-denominazzjoni tal-“Chianti Classico” u li ġiet stabbilita b'att pubbliku fl-1 ta' Diċembru 1989. Barra minn hekk, il-Ministeru vverifika l-parteċipazzjoni fl-assoċjazzoni tas-suġġetti li jagħmlu parti mill-kategorija “produtturi taż-żebbuġ” tkun tirrapreżenta mill-inqas żewġ terzi (2/3) tal-produzzjoni kontrollata. Fl-istess Konsorzju, huma rappreżentati wkoll il-kategoriji tal-“bottiljaturi” u tal-“għassara”.

SINTEŻI

IL-REGOLAMENT TAL-KUNSILL (KE) Nru 510/2006

“CHIANTI CLASSICO”

Nru tal-KE: IT-PDO-0117-0108-05.12.2003

DPO ( X ) IĠP ( )

Din is-sinteżi tagħti l-elementi ewlenin tal-ispeċifikazzjoni tal-prodott b'għan informattiv biss.

1. Dipartiment responsabbli fl-Istat membru:

Isem: Ministero delle Politiche Agricole Alimentari e Forestali Indirizz: Via XX Settembre 20 00187 Roma RM ITALIA Tel. +39 0646655106 Fax +39 0646655306 Posta elettronika: saco7@politicheagricole.gov.it

2. Assoċjazzjoni:

Isem: Consorzio di tutela della denominazione di origine protetta olio extravergine di oliva «Chianti Classico» Indirizz: Via Scopeti 155 Sant’Andrea in Percussiva 50026 San Casciano in Val di Pesa FI ITALIA Tel. +39 0558228511 Fax +39 0558228173 Posta elettronika: oliodop@chianticlassico.com Kompożizzjoni: Produtturi/proċessuri ( X ) oħrajn ( )

3. Tip ta' prodott:

Klassi 1.5 – Żejt taż-Żebbuġa Extra Verġni

4. Speċifikazzjoni:

(sinteżi tar-rekwiżiti skont l-Artikolu 4(2) tar-Regolament (KE) Nru 510/2006)

4.1. Isem:

“Chianti Classico”

4.2. Deskrizzjoni:

Iż-żejt taż-żebbuġa extra verġni “Chianti Classico” ġej minn żebbuġ ta' msaġar taż-żebbuġ irreġistrati f'Albo, li jinkludu fihom mill-inqas 80 % ta' siġar tal-varjetà Frantoio, Correggiolo, Moraiolo, Leccino, weħedhom jew imħalltin, u massimu ta' 20 % ta' pjanti tal-varjetà taż-żona.

Meta jinħareġ għall-konsum il-prodott għandu jkollu l-karatteristiċi li ġejjin:

— aċidità (espressa f'aċidu olejku) massimu ta' 0,5 %;

— numru ta' perossidi massimu 12 (meq ta' ossiġnu);

— estinzjoni għar-raġġi ultravjola ta' K232 massimu ta' 2,1 u ta' K270 massimu 0,2;

— livell ta' aċidu olejku > del 72 %;

— total ta' CMPs (antiossidanti fenoliċi, metodu applikat mill-iStazione sperimentale per le industrie degli oli e dei grassi) iktar minn 150 ppm;

— total ta' tokoferoli iktar minn 140 ppm.

Barra minn hekk, iż-żejt għandu jkun:

— ta' kulur aħdar li jvarja minn skur għal aħdar bi sfumaturi dehbin.

— b’aroma distinta ta' żejt taż-żebbuġa u ta' fruttat.

B’mod partikolari, il-formola tal-profil li timtela mill-Bord ta' valutazzjoni għandha turi:

(a) fruttat aħdar 3-8

(b) morr 2-8

(c) pikkanti 2-8

4.3. Żona ġeografika:

Iż-żona tal-produzzjoni taż-żejt “Chianti Classico” tinkudi fiha l-provinċji ta' Siena u ta' Firenze, u t-territorji amministrattivi tal-muniċipalitajiet li ġejjin: Castellina in Chianti, Gaiole in Chianti, Radda in Chianti u Greve in Chianti fit-total tal-erja tagħhom, Castelnuovo Berardenga (it-territorji ta' S. Giusmé u Vagliagli biss), kif ukoll partijiet mill-muniċipalitajiet ta' Barberino Val d’Elsa, Poggibonsi, San Casciano in Val di Pesa u Tavarnelle Val di Pesa.

Din iż-żona tikkorrispondi ma' dik definita għat-territorju tal-inbid “Chianti Classico” li ġiet deskritta diġà fid-digriet interministerjali tal-31 ta' Lulju 1932, ippubblikat fil-Ġurnal Uffiċjali tar-Repubblika Taljana Nru 209 tad-9 ta' Settembru 1932.

4.4. Prova tal-oriġini:

Kull fażi tal-proċess produttiv għandha tkun immonitorjata billi jiġu ddokumentati għal kull waħda mill-fażijiet, il-prodotti li jidħlu u dawk li joħorġu. Għal dan il-għan kull min huwa involut fil-proċess tal-produzzjoni għandu l-obbligu li jimla d-dokumenti tat-trasport relevanti previsti mill-pjan tal-kontroll. Id-dokumenti tat-trasport għandhom jakkumpanjaw il-vjaġġ ta' kull kunsinna ta' żebbuġ u/jew ta' żejt. Dawn għandhom jindikaw l-informazzjoni kollha meħtieġa sabiex l-oriġini tal-prodott imsemmija fil-punt 4.3 tiġi żgurata, u għandhom ikunu disponibbli għal sabiex ikunu jistgħu jitwettqu l-ispezzjonijiet konsultazzjoni mill-organu ta' spezzjoni. B'dan il-mod, u permezz tar-reġistrazzjoni f'elenki apposta li jkunu ġestiti mill-organu ta' spezzjoni, tal-imsaġar taż-żebbuġ, tal-produtturi, tal-għassara u tal-bottiljaturi, tiġi garantita t-traċċabbiltà tal-prodott. Il-persuni kollha, fiżiċi jew ġuridiċi, imniżżla fil-listi relatati, se jkunu suġġetti għall-kontroll mill-organizzazzjoni ta' kontroll, skond kif previst mill-ispeċifikazzjoni tal-produzzjoni u tal-pjan ta' kontroll relatat.

4.5. Metodu ta' produzzjoni:

Il-kultivazzjoni taż-żejt f'din iż-żona tinsab bejn l-isojet ta' 650 mm u 850 mm, u l-isotermi ta' 12.5 °C u 15 °C, f'imsaġar taż-żebbuġ f'altitudni ogħla minn 200 m ’il fuq mil-livell tal-baħar. Is-siġar taż-żebbuġ li mhumiex konformi jew li jinsabu f'partijiet tat-teritorju fejn mhuwiex possibbli li tiġi żgurata kultivazzjoni korretta jew fejn il-karatteristiċi ambjentali u tal-ħamrija mhumiex l-istess bħal bqija tat-territorju, mhumiex inklużi fil-produzzjoni taż-żejt “Chianti Classico”.

Iż-żebbuġ għandu jitneħħa direttament mis-siġra, u wara jinġabar fuq xbieki jew fuq kanvas, imbagħad jiġi trasportat u priservat f'kaxxi li jkunu mtaqqbin minn ħames (5) naħat u li jintramaw fuq xulxin f'saffi ta' mhux iktar minn 30 ċm. Wara, iż-żebbuġ għandu jiġi priservat f'postijiet li jkunu friski u ventilati apposta u għal mhux iktar minn tlett ijiem wara li jinġabar mis-siġar. It-trasport għal għand l-għassar jista'; jsir fl-istess kaxxi jew f'kontenituri oħrajn li jkunu addattati. L-użu ta' xkejjer jew ta' balal mhuwiex awtorizzat.

L-ippriservar fl-imgħasar qabel l-għasir, għandu jsir f'postijiet u f'kontenituri li huma addattati sabiex jiżguraw il-preservazzjoni tal-karatteristiċi ta' preġju tal-prodott.

It-trasformazzjoni taż-żebbuġ għandha ssir sa mhux iktar tard minn erba’ u għoxrin siegħa wara li dan jasal fl-imgħasar li għandhom ikunu lokalizzati fl-inħawi taż-żona tal-produzzjoni.

L-estrazzjoni taż-żejt tal-“Chianti Classico” għandha ssir wara li l-prodott jinħasel fl-ilma f'temperatura tal-ambjent, b'metodi mekkaniċi u fiżiċi li huma affidabbli u kostanti u li jipprevedu temperatura li ma taqbiżx is-27 grad fl-istabbiliment tal-ipproċessar. Dawn huma metodi li fi kwalunkwe każ jaċċertaw li ma jbiddlux il-karatteristiċ fiżiċi u kimiċi u organolettiċi li huma tipiċi u tradizzjonali.

It-taħlit ta' kunsinni suċċessivi tat-trasformazzjoni taż-żebbuġ għall-istess azjenda huwa awtorizzat għal kull produttur speċifiku u għal kull min huwa intitolat. It-trasferiment u t-taħlit, anke bejn il-produtturi differenti, ta' kunsinni ta' żejt u ta' żebbuġ li jissodisfaw ir-rekwiżiti previsti fl-istess speċifikazzjoni huwa awtorizzat fl-ambitu tat-territorju imsemmi fil-punt 4.3. Iż-żejt “Chianti Classico” qatt ma jista' jitħallat ma' żjut oħra anke jekk dawn ikunu extra verġni, iżda prodotti barra miż-żona deskritta fil-punt 4.3 u lanqas jekk ikunu żjut ta' snin preċedenti iżda miksubin mill-istess żona ta' produzzjoni jew minn żebbuġ li kien inġabar wara d-data tal-ġbir prevista għall-31 ta' Diċembru ta' kull sena.

Il-produzzjoni taż-żejt ma tistax taqbeż is-650 kilogramm għal kull ettaru ta' masġar taż-żebbuġ b'densità ta' mill-inqas 200 siġra.

Għal stabbilimenti b'densità iżgħar, il-produzzjoni ma tistax taqbeż it-3.25 kilogramm għal kull pjanta.

Iż-żejt tal-“Chianti Classico” għandu jiġi prodott esklussivament b'żebbuġ b'saħħtu, miksub skont l-aħjar livelli agronomiċi.

Il-postijiet u l-kontenituri tal-ħżin taż-żejt għandhom ikunu tali li jiżguraw l-aqwa preservazzjoni tal-prodott.

Iż-żejt li huwa konformi mal-ispeċifikazzjoni għandu jimtela fil-fliexken fi żmien sitt xhur minn meta ssir in-notifika tal-konformità. Hekk kif jgħaddi dan il-perjodu ta' żmien, iż-żejt għandu jiġi ppreżentat mill-ġdid għat-teħid tal-kampjuni sabiex jimtela fil-fliexken.

It-tqegħid taż-żejt tal-“Chianti Classico” fil-fliexken huwa awtorizzat li jsir sal-31 ta' Ottubru tas-sena ta' wara dik tal-produzzjoni u għandu jinħareġ għall-konsum fi Frar ta' wara.

Is-sena tal-produzzjoni għandha tidher dejjem u b'mod ċar fuq it-tikketta taż-żejt tal-“Chianti Classico”.

Iż-żejt tal-“Chianti Classico” għandu jitqiegħed fi fliexken tal-ħġieġ bil-volumi definiti u fi kwantitajiet nominali sa 5 (ħames) litri fiż-żona tal-produzzjoni; fil-każ ta' kwantitajiet ta' bejn tlieta u ħames litri jistgħu jintużaw ukoll kontenituri tal-metall. Dawn għandhom jingħalqu u jiġu ssiġillati b'tali mod li meta jinfetħu jinkiser is-siġill tal-ġaranzija.

4.6. Rabta:

Il-karatteristiċi tal-prodott huma dovuti għal kundizzjonijiet pedoklimatiċi partikolari tar-reġjun. Iż-żona hija pjuttost uniformi kemm f'sens ta' territorju kif ukoll bħala klima li hija kkaratterizzata minn ħarifa moderata u mingħajr xita (bi ftit xita, anke jekk qawwija, qabel Diċembru). Huwa magħruf li din it-tip ta' klima tagħti l-karattru u t-togħma ideali liż-żejt; barra minn hekk, il-ġbir li jsir qabel iż-żmien sabiex jiġu evitati l-ewwel ġlati tal-ħarifa li għandhom mnejn iħassru l-frott, għalkemm inaqqas il-kwantità, jikkontribwixxi għall-“qawwa” organolettika li hija karatteristika taż-żejt.

B’mod ġenerali l-ambjent huwa fil-parametri tal-kultivazzjoni (isotermi 13 u 14.5), u dan jaffettwa ċ-ċiklu ta' meta jagħmel il-frott, il-ġbir isir fil-bidu tal-maturazzjoni tal-frott li tradizzjonalment jiġabar direttament mis-siġra; l-esiġenzi termiċi jaffettwaw ukoll il-forma tas-siġra (ġeneralment Metodu Open Cup) u għalhekk jaffettwaw ukoll il-firxa tas-sħana u tad-dawl fuq il-weraq.

It-territorju għandu kwalitajiet klimatiċi idroġeoloġiċi partikolari u ilu mill-1300 definit sew ġeografikament.

Iż-żejt tal-“Chianti Classico” għandu tradizzjoni li ilha għaddejja għal sekli sħaħ minn ġenerazzjoni għall-oħra; it-tkabbir fil-popolazzjoni, ir-raġunijiet reliġjużi marbutin mar-riti u ċ-ċerimonji li kienu jobbligaw l-użu taż-żejt, u fl-aħħar imma mhux l-inqas anke minħabba r-raġunijiet marbutin mad-dieta tal-popli li kien jgħixu bejn Siena u Firenze, iddeterminaw maż-żmien, il-ħtieġa qawwija għal produzzjoni taż-żejt taż-żebbuġa. Dan wassal għat-trasformazzjoni ta' żoni kbar ta' foresta fi msaġar taż-żebbuġ u dwieli, u b'hekk sebbaħ il-ġmiel straordinarju tal-pajesaġġ tat-Toscana.

It-tħabbir ta' editt tad-Duka Cosimo II fl-1716, li kien jimmarka il-konfini attwali tat-territorju, irrikonoxxa b'mod iktar speċifiku ż-żona tal-produzzjoni sabiex jiġi apprezzat il-preġju u l-partikolaritajiet tal-produzzjonijiet tal-għeneb u taż-żebbuġ ta' din iż-żona; din kienet speċi ta' DPO ante litteram. Fl-1819, fit-“trattato teorico – pratico completo sull’ulivo” (trattat teoriku u prattiku dwar iż-żebuġ) ta' G. Tavanti kienu diġà jidhru listi tal-varjetajiet ewlenin li kienu jeżistu fiż-żona tal-Chianti Classico.

Il-prattiki tal-kultivazzjoni, il-kundizzjonijet pedoklimatiċi taż-żona u l-għarfien speċifiku u r-riċerki marbutin mal-kultivazzjoni ta' dawn is-siġar jikkontribwixxu għall-kisba ta' żejt taż-żebbuġa extra verġni tal-aqwa kwalità u b'karatteristiċi partikolari.

4.7. Organu ta' spezzjoni:

Isem: Camera di Commercio Industria, Agricoltura e Artigianato di Firenze Servizio attività e promozione agricoltura. Ufficio certificazioni olio d’oliva e altri prodotti tipici Indirizz: Piazza dei Giudici 3 50122 Firenze FI ITALIA Tel. +39 0552795507 Fax +39 0552795522 Posta elettronika: —

4.8. Tikkettar:

Minnbarra il-kitbiet normali previsti mil-liġi u mir-regoli kummerċjali, fuq it-tikketti tal-kontenituri għandha tidher il-kitba “Olio Extravergine di Oliva Chianti Classico”, bil-kitba “Denominazione di Origine Protetta” eżatt wara, flimkien mas-sena tal-produzzjoni b'mod ċar u b'ittri li ma jitħassrux.

Iż-żieda ta' kwalunkwe kwalifikazzjoni mad-denominazzjoni mhijiex awtorizzata sakemm ma tkunx prevista espressivament fl-ispeċifikazzjoni. Madankollu l-użu ta' marki ta' konsorzji, ismijiet ta' azjendi, meded ta' art, farms u indikazzjonijiet toponomastiċi li jirreferu għal lokalitajiet reali tal-produzzjoni taż-żebbuġ huma awtorizzati.

L-isem tad-denominazzjoni għandu jidher fuq tikketta b'karattri ċari li ma jitħassrux, b'kulur li jikkuntrasta sew mal-kulur tat-tikketta; fi kwalunkwe każ l-ittri ġrafiċi tal-kitba ma jistgħux jaqbżu il-50 % tal-kitba tad-denominazzjoni prevista.

(1) ĠU L 93, 31.3.2006, p. 12.